b'\n_START_ARTICLE_\nAccountor Tower\n_START_SECTION_\nTorni\n_START_PARAGRAPH_\nTornitalon rakentaminen alkoi vuonna 1974, harjakorkeuteen oli p\xc3\xa4\xc3\xa4sty 1975 ja rakennus valmistui 1976. K\xc3\xa4ytt\xc3\xb6\xc3\xb6nottop\xc3\xa4iv\xc3\xa4 oli 7. lokakuuta 1976. Tornissa on 20 maanp\xc3\xa4\xc3\xa4llist\xc3\xa4 kerrosta ja kaksi kerrosta maan alla, rakennuksen korkeus on 83,6 metri\xc3\xa4. Ter\xc3\xa4srunkoisen rakennuksen suunnitteli arkkitehtitoimisto Castr\xc3\xa9n\xe2\x80\x93Jauhiainen\xe2\x80\x93Nuuttila. Rakennuksen pinta-ala on 25\xc2\xa0444 neli\xc3\xb6metri\xc3\xa4._NEWLINE_Nesteen tornia kutsuttiin my\xc3\xb6s leikkis\xc3\xa4sti \xe2\x80\x9dRaaden hampaaksi\xe2\x80\x9d Nesteen silloisen p\xc3\xa4\xc3\xa4johtajan vuorineuvos Uolevi Raaden mukaan. Raade valvoi p\xc3\xa4\xc3\xa4konttorin suunnittelua tarkasti aina sisustuksen yksityiskohtia my\xc3\xb6ten. H\xc3\xa4n my\xc3\xb6s halusi, ett\xc3\xa4 ylimm\xc3\xa4ss\xc3\xa4 kerroksessa sijaitsevista yhti\xc3\xb6n johdon tiloista olisi n\xc3\xa4k\xc3\xb6ala sek\xc3\xa4 Naantalin \xc3\xb6ljynjalostamoon l\xc3\xa4nness\xc3\xa4 ett\xc3\xa4 Porvoon \xc3\xb6ljynjalostamoon id\xc3\xa4ss\xc3\xa4. Rakennuksesta ei kuitenkaan pysty n\xc3\xa4kem\xc3\xa4\xc3\xa4n Naantaliin._NEWLINE_Rakennuksen julkisivumateriaali on Sipoon valkoista kalkkikive\xc3\xa4 ja ikkunalasit ovat sinis\xc3\xa4vyiset. Fortumin tornin poikkileikkaus on suorakaide, molemmissa p\xc3\xa4iss\xc3\xa4 on p\xc3\xa4\xc3\xa4massasta ulkonevat osat. Toimistokerrokset ovat p\xc3\xa4\xc3\xa4osin avokonttoritilaa, rakennuksessa on ty\xc3\xb6tilaa yli 1000 henkil\xc3\xb6lle. Tornin jalustaosassa on muun muassa henkil\xc3\xb6st\xc3\xb6ruokala ja henkil\xc3\xb6st\xc3\xb6n liikuntatiloja.\n_START_SECTION_\nKeilalampi\n_START_PARAGRAPH_\nVuonna 1994 Neste laajensi p\xc3\xa4\xc3\xa4konttoriaan rakennuttamalla tornitalon viereen matalan laajennusosan, \xe2\x80\x9dKeilalammen\xe2\x80\x9d toimistorakennuksen, jonka nimeksi annettiin Valovirta. Kolmikerroksisessa Keilalammessa on kartionmuotoinen lasikatto, rakennus on ter\xc3\xa4srunkoinen. Rakennuksen suunnittelija on arkkitehtitoimisto CJN. Fortumin El\xc3\xa4kes\xc3\xa4\xc3\xa4ti\xc3\xb6 omistaa tornin ja Keilalammen rakennukset, alueen nelj\xc3\xa4 tonttia ovat Fortumin.\n_START_SECTION_\nKehitt\xc3\xa4missuunnitelma\n_START_PARAGRAPH_\nVapunaattona 2014 Fortum julkisti suunnitelmansa saneerata Fortumin torni asuinrakennukseksi. Tornin alakerroksiin tulisi liiketiloja. Keilalampi j\xc3\xa4isi toimistotiloiksi. Fortumin mukaan tornitalo on tullut peruskorjausik\xc3\xa4\xc3\xa4n. Yhti\xc3\xb6 katsoo, ett\xc3\xa4 nykyaikaisten muunneltavien toimistotilojen sijoittaminen rakennukseen ei ole mahdollista._NEWLINE_Fortum muuttaa p\xc3\xa4\xc3\xa4konttorinsa vuodenvaihteessa 2017\xe2\x80\x932018 entiseen Nokian toimitaloon, Uudessa p\xc3\xa4\xc3\xa4konttorirakennuksessa sijaitsevat Fortumin lis\xc3\xa4ksi Tieto Oyj:n ja Microsoft Oy:n toimitilat._NEWLINE_Vuonna 2018 kehitt\xc3\xa4missuunnitelmasta on luovuttu ja tilitoimisto Accountor muuttaa toimistotiloihin vuonna 2020 kun uudistusty\xc3\xb6t ovat valmiit. Samalla tornin nimeksi tulee Accountor Tower.'